**POVIJEST ŠKOLE U BELAJU**

Prvi inicijativu za gradnju škole u Belaju dao je leskovački župnik Juraj Tomac 1906. godine na općinskoj sjednici u Bariloviću. Razlog je bio što su djeca do tada školu polazila u 8 km udaljenom Leskovcu ili obližnjem Ladvenjku. Zahvaljujući novom traženju mještana 1908. godine Općina je za 1600 kruna kupila zemljište. Zgrada je izgrađena tek 1912. godine, a za školu su se najviše zauzimali Petar Dobrinić iz Podvožića , Marko Polović iz Belaja i Joso Brnardić iz Banjskog Sela koju su bili jednom u Zagreb i nekoliko puta u Ogulinu kako bi se škola što prije izgradila. Oni su ujedno bili i prvi školski odbornici. Zamjenik im je bio Jandre Grčić iz Belajskih Poljica. Nastava je u njoj započela 2. siječnja 1913. godine. Prvi učitelj zvao se Frane Jendrašić. **Škola je te godine, kao i danas, imala 57 učenika. (52 dječaka i 5 djevojčica)**

Broj učenika je svake godine rastao, ali je polazak škole zbog rata bio slab. Kako su iz svake kuće muškarci otišli u rat djeca su morala raditi poslove koje su prije radili odrasliji članovi obitelji. Nažalost u tim godinama zabilježene su i bolesti poput tifusa u škrleti zbog kojih je bilo i smrti među učenicima. Slab polazak škole je uz poslove i bolesti onemogućavao i manjak odjeće i obuće. Zbog velike suše 1917. godine urod je bio slab pa su mnoge obitelji gladovale. Mnoge majke odlazile su u Slavoniju kako bi djeci priskrbile kruh, ali su se nerijetko na kišnom jesenjem danu, gurajući se u pretrpanom vlaku razboljele i umrle.

Nakon Prvog svjetskog rata broj učenika se povećao pa je škola radila u dvije smjene, a u školi su radili učitelji supružnici Buneta koji su svima ostali u jako dobrom sjećanju. Djecu je vjeronauk podučavao župnik Nikola Vučinovac iz župe Velemerić.

Na prvi izlet koji je zabilježen učenici su išli u stari grad Ozalj, posjetili su jednu špilji i električnu centralu, te crkvu svetog Vida ispred koje je grob bana Nikole plemenitog Tomašića od Korane.

U Belaju je osnovan ogranak „Seljačke sloge“ , a u sklopu koje su sudjelovali učenici pjevanjem i predstavama. Kada je ogranak nabavio tambure za svoj tamburaški zbor učitelj Priselac je osnovao dječji tamburaški zbor koji je imao 7 članova. Vježbalo se marljivo po notama, a prvi javni nastup bio je na zabavi Seljačke sloge u Belaju 22. travnja 1928. godine i pobrao silne pohvale. Uskoro je tamburaški zbor nastupio u Karlovcu na koncertu, a kritika koja je izašla u karlovačkoj **Hrvatskoj slobodi** i zagrebačkom **Jutarnjem listu** i **Domu** izrazila se vrlo povoljno upravo o malim tamburašima.

Godine 1929. u školi je osnovan i Ogranak crvenog križa koji je brojio 70 članova. Te godine zabilježena je i jaka hladnoća kakvu nisu pamtili ni najstariji ljudi a snijeg je bio visok od 160 do 180 centimetara.

Zbog pomanjkanja zdrave pitke vode ponovo je 1931. zavladao tifus. Škola se opskrbljivala vodom iz potoka koji protječe kroz Banjsko Selo i Podvožić, a u kojem mještani peru rublje i posuđe, napajaju stoku, moče lan i konoplju.

Ubrzo se pojavio i dobrac te je od bolesti umrla jedna učenica. Zbog toga je školski odbor uputio molbu Higijenskom zavodu u Zagrebu za gradnji bunara.

Sreski sanitarni referent Kovačević održao je u školi predavanje o tuberkulozi i gripi uz filmske projekcije, a škola je bila dupkom puna naroda. Škola je nabavila i priručnu školsku apoteku iz Zagreba za manja oboljenja. Školski liječnik tj sreski samostalni referent, pregledavao je učenike svake godine.

Godine 1932, školu je posjetilo 30 pripravnica ženske učiteljske škole iz Zagreba, a pred kojima je učitelj Priselac održao praktični rad s učenicima **po principu škole rada.**

Konačno je očišćen školski bunar, popravljen školski plot. Učenici trećeg i četvrtog razreda izdavali su časopis **Naša radost**. Tijekom školske godine učenici su se dopisivali s učenicima iz škola u Bijelom Brdu kod Dervente, Delnicama, Selištu, Pešćenici i drugim školama.. Učenici su dobili pošiljku morskih životinja iz škole Marčelji kod Kastva pa su napravili prirodoslovnu zbirku. Od jedne škole im je stigla pošiljka meda. Kako bi škola mogla izdavati više primjeraka časopisa Naša radost tražili su donacije i dobili 200 dinara od Sreskog učiteljskog društva u Vojniću, a mjesni odbor iz Belaja im je donirao 250 dinara. Tim novcem kupljen je ŠAPIROGRAF, stroj za umnožavanje tekstova i crteža.

Učitelj Priselac držao je tečajeve po principu škole rada u Delnicama i Kastvu.

Od prodane stare školske peći učitelj Priselac je kupio 600 sadnica divljaka i cijepio šljive, jabuke i dunje. Sadio ih je zajedno s učenicima. Na jednodnevni izlet učenici su išli u toplice Lešće zajedno s učenicima iz Dubravaca s kojma su se marljivo dopisivali cijele godine, a sada se i osobno upoznali. Išli su pješke do Duge Rese, zatim vlakom do Generalskog Stola te ponovo pješice do Lešća. Iz vlaka su promatrali rijeku Mrežnicu i stari grad Zvečaj. Vlasnik toplica govorio im je o ljekovitosti vode ovih toplica koje su slabo reklamirane i još slabije posjećene. Djeca su bila oduševljena kupanjem. Posjetili su crkvu u Generalskom Stolu, a na željezničkoj stanici su zahvaljujući dobroti šefa **vidjeli telegraf i telefon** te podijeljeni u dvije grupe jedni na skretnici, a drugi na stanici razgovarali međusobno na telefon na sveopće veselje.

Sljedeće godine ponovo se javljaju bolesti poput mumsa i malarije a djeca se upućuju u školsku polikliniku u Karlovac.

Učenici su ponovo išli na izlet u Ozalj zajedno s učenicima iz Leskovca i Dubravaca, a na poludnevni izlet išli su na Martinšćak gdje se očekivala gradnja nove kapele. Pokrenuta je i akcija za uređenje puta Poljice – Vinica - Duga Resa.

U spomen na 10 godina službe u školi Belaj učitelj Priselac je zajedno s učenicima četvrtog razreda posadio 10 jablana. Bilo je to godine 1936. Iste godine uveden je i zakon kako se učiteljice mogu udavati samo za učitelje, a ako se udaju za ne-učitelje otpuštaju se iz službe.

Konačno se započelo s gradnjom kapele na Martinšćaku, a djeca su išla na izlet u Topusko i dva puta se kupala te razgledala mjesto. Imali su i besplatno noćenje u Narodnom domu zahvaljujući upravi lječilišta.

Financiranje škola prešlo je na teret banske uprave. Proračun je bio 7000 dinara, a općina je financirala osiguranje zgrade i poreze, veće popravke na zgradi, čišćenje dimnjaka i zahodskih jama.

Od 10. do 12. lipnja 1936. boravio je u općini **nadbiskup Alojzije Stepinac** te udijelio sakrament Svete potvrde. Dana 12. lipnja na prolasku iz Leskovca prema Svetom Petru posjetio je i školu Belaj.

Na početku školske godine 1937./38. školu je polazilo 144 učenika koje je poučavao bračni par Priselac. Pokrenuta je akcija za proširenje škole i dogradnje još jedne učionice. Kapelica svetog Martina je pod krovom, put kroz Vinicu još nije dovršen, a trasira se koranska pruga od Mostanja preko Poljica i Ladvenjka dalje uz Koranu prema Krnjaku i Veljunu.

Uoči početka Drugog svjetskog rata skoro svi učenici bolovali su od dobraca, posljedice su bile oboljenja na očima i veliki kašalj, nakon toga je stigla i malarija. Karlovac i okolica doživjeli su veliku poplavu kakva s ne pamti. Stradale su i Belajske Poljice zbog velikog nevremena na Duhove.

Učenici su išli na četverodnevnu ekskurziju vlakom od Duge Rese do Lokava. Posjetili Park prirode Golubinjak i Lokvarsku špilju. Pješačili su do Delnica i posjetili farmu srebrnih lisica, ribnjak, ciglanu i mnoga druga mjesta. Koliko je izlet bio dobar vidi se po tome što su se djeca na povratku žalila što već moraju kućama. Učiteljski bračni par Priselac preselio se u Zagreb 1939. godine.

Tijekom Drugog svjetskog rata škola je radila s velikim prekidima, a učitelji su se izmjenjivali. Zbog boravka vojske u školi inventar je bio prilično uništen. Oštećen je krov i prozori te školska knjižnica. Tijekom rata umro je i dugogodišnji školski podvornik Marko Štefanac.

Krajem pedsetih u Školi Belaj nastava se održava i za učenike petog i šestog razreda i to u učionici u Zadružnom domu. Uskoro se taj odjel zatvara pa se nastava odvija samo u školskoj učionici za učenike od prvog do četvrtog razreda. Učenici nakon četvrog razreda odlaze u školu Turanj ili Dugu Resu.

Od školske godine 1961./62. škole rade po novom nastavnom planu i programu. Školske godine 1974./75. na sugestiju ravnatelja Marokinija iz matične škole u Dugoj Resi te upravitelja škole, učitelja Ivana Bosiljevca u školi se od učiteljskog stana uređuje još jedna nova učionica. Uz Učiteljicu Savku Papa na školi rade i učiteljica Matilda Belavić i Ljubica Vahtarić. Nastava se izvodi na suvremen način, uz radio, gramofon, televizor i kino projektor koji posjeduje škola.

Sljedeće godine škola je priključena na vodovod, uz pomoć Radne organizacije Kamenolom, a uređena je i zbornica za učitelje uz pomoć Radne organizacije Polet iz Duge Rese.

Na školi se izmjenjuje više učiteljica Vrbanić Stanka., Đipalo Dragica, Luketić Nevenka, Anka Petrović, Anton Benković, Martin Leaković.

Godine 1991. škola je zapaljena nakon izlaska neprijateljskih tenkova iz vojarne Logorište. Tenkovi su izašli iz vojarne 4. studenog 1991. te su u njoj boravili neprijateljski vojnici sve do sljedećeg dana kada su se morali povući s našeg područja. Pri odlasku zapalili su našu školu. Nastava se nakon toga odvija u prostorijama crkve.

Škola je obnovljena 1995. godine. U obnovi škole je uz Karlovačku županiju sudjelovalo i stanovništvo Južnog Tirola. Pomoć vrijedna 470.000,00 tadašnjih maraka stigla je zahvaljujući prijateljskim vezama Marije i Željka Gobeca i Renea Korpera, zagrbačkih skijaša i planinara. Na inicijativu Günthera Adanga, gradonačelnika Brunecka 52 općine regije Trentino u Južnom Tirolu počele su slati humanitarnu pomoć Hrvatskoj.

Otvorenju obnovljene škole prisustvovao je i gradonačelnik Adang koji je rekao: „Željeli smo izgraditi baš školu jer mislim da je sreća i budućnost jednog naroda u njegovoj djeci. A baš su djeca u vašoj zemlji ponajviše propatila.“

U školi se održavala nastava za učenike od prvog do osmog razreda sve do obnove porušene škole u Bariloviću 2000. godine. Nakon toga u školi se odvija nastava za učenike od prvog do četvrtog razreda kao i danas.

Prema Spomenici škole Belaj sastavila

ravnateljica škole Vesna Car